鄂忠武王出師疏帖贊
作者：岳珂
朝代：宋

paragraphs: 於惟紹興，扶危支傾。
揠校涖戎，不識一丁。
先王奮呼，起自諸生。
經通誼明，筆妙墨精。
翠微之詩，五嶽之盟。
祁陽整旅，東松紀行。
蹟徧九州，氣凌三精。
粵時出師，首茲抗旌。
規模弗愆，忠憤莫攖。
上心載嘉，奎章式形。
謂朕何憂，惟爾責成。
以百萬師，觀我甲兵。
僅四十里，復我舊京。
日郤陽侯，星隕中營。
萇血遂碧，狐史漫青。
天不誘衷，曷其底寧。
傷哉離騷，坐此修能，冰鏤芷馨。
惟帝鑒忠，惟人與誠。
烈並褒鄂，志恢幽并。
有奕龍跡，遹昭駿聲。
遺墨既刊，大猷是經。
對于廟祧，豈惟雲仍。